Naq kiraqeꞌ xyebꞌal li aatin aꞌin,
li Jesús kixtaqsi li rilobꞌaal ut kiꞌok chi tijok.
Kixye:
—At inYuwaꞌ,
xwulak xqꞌehil naq tinkamsiiq.
Taakꞌe taxaq inloqꞌal laaꞌin li Kꞌajolbꞌej re naq laaꞌin tinkꞌe ajwiꞌ aaloqꞌal laaꞌat.
Laaꞌat xatkꞌehok inwankil saꞌ xbꞌeen chixjunil re naq tinkꞌe li junelik yuꞌam rehebꞌ li xaqꞌaxtesihebꞌ we.
Li junelik yuꞌam,
aꞌan naq teꞌxnaw aawu laaꞌat li junajat chi tzꞌaqal Dios ut teꞌxnaw ajwiꞌ wu laaꞌin li Jesucristo li kinaataqla chaq.
Laaꞌin xinkꞌe aaloqꞌal arin saꞌ ruchichꞌochꞌ xbꞌan naq xinchoy xbꞌaanunkil li kꞌanjel li xakꞌe we re tinbꞌaanu.
At inYuwaꞌ,
chakꞌe ta wiꞌchik lin loqꞌal li kiwan naq toj wankin chaq aawikꞌin naq toj maajiꞌ natikla chaq li ruchichꞌochꞌ.
Ebꞌ li xasikꞌebꞌ ru saꞌ ruchichꞌochꞌ xaqꞌaxtesihebꞌ we.
Laaꞌin xinkꞌut chiruhebꞌ chi tzꞌaqal anihat laaꞌat ut xinchꞌolobꞌ li xyaalal chiruhebꞌ.
Ut ebꞌ aꞌan xeꞌxbꞌaanu li kꞌaꞌru xaye rehebꞌ.
Anaqwan nekeꞌxnaw naq chixjunil li kꞌaꞌru xinbꞌaanu,
laaꞌat xatkꞌehok we chixbꞌaanunkil.
Laaꞌin xinye rehebꞌ li kꞌaꞌru xaye we ut xeꞌxkꞌul li waatin.
Xeꞌxkꞌe retal naq relik chi yaal aawikꞌin xinchal chaq ut xeꞌxpaabꞌ naq laaꞌat xattaqlan chaq we.
Laaꞌin inkꞌaꞌ yookin chixtzꞌaamankil aawe naq taatenqꞌahebꞌ li inkꞌaꞌ xineꞌxpaabꞌ.
Yookin bꞌan chixtzꞌaamankil chaawu naq taatenqꞌahebꞌ lin tzolom li xaqꞌaxtesihebꞌ we xbꞌan naq aꞌanebꞌ laawalal aakꞌajol.
Chixjunilebꞌ li walal inkꞌajol,
aawalal aakꞌajol ajwiꞌ laaꞌat.
Ut chixjunilebꞌ laawalal aakꞌajol,
walal inkꞌajol ajwiꞌ laaꞌin.
Ut ebꞌ aꞌan nekeꞌxnima inloqꞌal.
Anaqwan laaꞌin tinxik aawikꞌin.
Inkꞌaꞌ chik tinwaanq saꞌ ruchichꞌochꞌ.
Abꞌanan ebꞌ aꞌan toj teꞌwaanq saꞌ ruchichꞌochꞌ.
At inYuwaꞌ,
laaꞌat Santo.
Chawilebꞌ taxaq rikꞌin li xnimal laawankilal li xaqꞌaxtesihebꞌ we re naq junajaq ruhebꞌ joꞌ laaꞌat ut laaꞌin junaj qu.
Naq wankin saꞌ xyaanqebꞌ,
rikꞌin xnimal laawankil xinwilebꞌ lin tzolom li xaqꞌaxtesihebꞌ we ut maa jun xsach chiwu.
Kaꞌaj wiꞌ li jun xsach li ak kꞌebꞌil chaq re sachk.
Aꞌin xkꞌulman re naq taatzꞌaqloq ru li tzꞌiibꞌanbꞌil saꞌ li Santil Hu.
Anaqwan xik we aawikꞌin.
Abꞌanan yookin chixyebꞌal li kꞌaꞌaq re ru aꞌin naq toj wankin saꞌ ruchichꞌochꞌ re naq taawaanq xsahil xchꞌoolebꞌ aꞌan joꞌ li xsahil inchꞌool laaꞌin.
Laaꞌin xinchꞌolobꞌ xyaalal laawaatin chiruhebꞌ.
Joꞌkan naq xikꞌ nekeꞌileꞌ xbꞌanebꞌ li inkꞌaꞌ nekeꞌpaabꞌan.
Xikꞌ nekeꞌileꞌ xbꞌan naq moko xkomonebꞌ ta chik ut moko juntaqꞌeet ta chik li xnaꞌlebꞌebꞌ.
Joꞌkan ajwiꞌ laaꞌin.
Moko laaꞌin ta xkomonebꞌ li wankebꞌ saꞌ ruchichꞌochꞌ.
Inkꞌaꞌ yookin chixtzꞌaamankil chaawu naq taawisihebꞌ lin tzolom saꞌ ruchichꞌochꞌ.
Kaꞌaj wiꞌ yookin chixtzꞌaamankil chaawu naq taakolebꞌ chiru laj tza.
Laaꞌin maawaꞌin xkomonebꞌ li wankebꞌ saꞌ ruchichꞌochꞌ.
Joꞌkan ajwiꞌ ebꞌ aꞌan.
Maawaꞌebꞌ chik xkomonebꞌ li inkꞌaꞌ nekeꞌpaabꞌan.
Chasantobꞌresihebꞌ taxaq rikꞌin laawaatin,
xbꞌan naq aꞌan li tzꞌaqal yaal.
Joꞌ naq xinaataqla chaq laaꞌin saꞌ ruchichꞌochꞌ chixchꞌolobꞌankil li xyaalal,
joꞌkan ajwiꞌ naq tintaqlahebꞌ chixchꞌolobꞌankil li xyaalal chiruhebꞌ li inkꞌaꞌ nekeꞌpaabꞌan.
Saꞌ xkꞌabꞌaꞌ ebꞌ aꞌan xinqꞌaxtesi wibꞌ laaꞌin chixbꞌaanunkil li kꞌaꞌru xaye we.
Ut saꞌ xkꞌabꞌaꞌ li yaal li xinye ebꞌ aꞌan teꞌxqꞌaxtesi ajwiꞌ ribꞌebꞌ chixbꞌaanunkil li kꞌaꞌru nakawaj.
Maawaꞌ kaꞌaj wiꞌ chirixebꞌ lin tzolom yookin chi tzꞌaamaank chaawu.
Yookin aj bꞌan wiꞌ chi tzꞌaamaank chaawu chirixebꞌ li teꞌpaabꞌaanq moqon naq teꞌxchꞌolobꞌ li xyaalal chiruhebꞌ.
At inYuwaꞌ,
li kꞌaꞌru nintzꞌaama chaawu,
aꞌan naq junajaq taxaq ruhebꞌ.
Cheꞌwaanq qikꞌin joꞌ naq wankin laaꞌin aawikꞌin ut laaꞌat wankat wikꞌin.
Junajaq taxaq ruhebꞌ re naq li wankebꞌ saꞌ ruchichꞌochꞌ teꞌxpaabꞌ naq laaꞌat xattaqlan chaq we.
Laaꞌin xinkꞌehebꞌ li xloqꞌal joꞌ naq xakꞌe inloqꞌal laaꞌin re naq junajaq ruhebꞌ joꞌ naq junaj qu laaꞌo.
Laaꞌin waanqin rikꞌinebꞌ ut laaꞌat waanqat wikꞌin re naq junajaq chik ruhebꞌ chi tzꞌaqal qikꞌin.
Ut xbꞌan naq junajaq chik ruhebꞌ qikꞌin,
ebꞌ li inkꞌaꞌ nekeꞌpaabꞌan teꞌxkꞌe retal naq laaꞌat xattaqlan chaq we ut teꞌxkꞌe ajwiꞌ retal naq laaꞌat nakarahebꞌ joꞌ naq nikinaara laaꞌin.
At inYuwaꞌ,
nintzꞌaama chaawu naq chixjunilebꞌ li xaqꞌaxtesihebꞌ we teꞌwaanq wikꞌin saꞌ li naꞌajej li tinwaanq wiꞌ laaꞌin.
Nawaj naq teꞌril lin loqꞌal li kakꞌe chaq we naq toj maajiꞌ kiyiibꞌaak li ruchichꞌochꞌ xbꞌan naq nikinaara.
At inYuwaꞌ,
laaꞌat tiik aachꞌool.
Ebꞌ li inkꞌaꞌ nekeꞌpaabꞌan inkꞌaꞌ nekeꞌxnaw aawu.
Abꞌanan laaꞌin ninnaw aawu ut ebꞌ lin tzolom nekeꞌxnaw chik naq laaꞌat xattaqlan chaq we.
Laaꞌin xinkꞌut chiruhebꞌ anihat laaꞌat ut toj tinchꞌolobꞌ wiꞌchik chiruhebꞌ re naq teꞌrahoq joꞌ naq nikinaara laaꞌat,
ut laaꞌin tinwaanq rikꞌinebꞌ,
chan li Jesús naq kitijok.